Seguntes Cheronimo Zurita, Alifonso II lo Casto reconquerió en 1181 la zona de l'actual nuclio urbán, y dimpués tendrá importancia como muga con los musulmans, como lugar de paso pa las cabalgatas de saqueyo cristianas que de camín ta la costa, y como un punto de referencia en la conquista de Valencia. De fuents historicas se conoix lo trazau d'un vial, dito calçada de Meder, que mugaba lo termin en la part noreste. N'esta parte de lo termin i heba chicotz asentamientos ditos Las Posadas de Atorella, Las Casiellas u Las Covas de Petro Exameneç. Las noticias d'este periodo son escasas, Pero II concedió en octubre de 1203 a Arnal Palaciano lo lugar hue desconoixiu de Bos, que los moros diciban Val de Ursera, y que se crei que mugaba con Mosqueruela. Tamién sorprende la donación de lo castiello del Mallo a Gastón de Castellot en chinero de 1204, que no pareix que lo rei controlase.